A BIZOTTSÁG (EU) 2021/1175 RENDELETE

(2021. július 16.)

az 1333/2008/EK európai parlamenti és tanácsi rendelet II. mellékletének a poliolok bizonyos csökkentett energiatartalmú édességekben történő felhasználása tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet II. melléklete megállapítja az élelmiszerekben használható élelmiszer-adalékanyagok uniós jegyzékét és ezen anyagok felhasználási feltételeit.

(2) A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.

(3) 2018. december 18-án kérelmet nyújtottak be a poliolok csökkentett energiatartalmú kemény édességekben (cukorkák és nyalókák), lágy édességekben (rágható cukorkák, gyümölcsös gumicukor és habcukortermékek/pillecukorkák), medvecukorban, nugátban és marcipánban, erősen ízesített frissítő torokpasztillákban és leheletfrissítő apró édességekben édesítőszerként történő felhasználásának engedélyezése iránt. E kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.

(4) A poliolok alacsony kalóriatartalmú édesítőszerek, amelyek a magas kalóriatartalmú cukrok részleges vagy teljes helyettesítésére használhatók bizonyos édességekben. Ez csökkenti e termékek energiatartalmát, így az 1333/2008/EK rendelet 7. cikkének megfelelően csökkentett energiatartalmú termékek állnak a fogyasztók rendelkezésére. A csökkentett energiatartalmú édességekben a poliolok és a cukrok együttes használata biztosítja a termékek édességét, valamint kívánt funkcióit és érzékszervi tulajdonságait, amelyek más összetevők vagy kizárólag poliolok használatával nem érhetők el.

(5) A poliolok élelmiszerek édesítőszereként való korlátozott használata elfogadhatónak tekinthető, amennyiben arra hashajtó hatásuk figyelembevételével kerül sor (3). A poliolok hashajtó hatása miatt az 1333/2008/EK rendelet általában nem teszi lehetővé azok italokban való felhasználását. Ha azonban szilárd élelmiszerekben, például a kérelemben érintett édesipari termékekben használják, az összes forrásból történő napi 20 g-nál kevesebb poliolfogyasztás esetén a poliolok valószínűleg nem okoznak nemkívánatos hasmenéses tüneteket (4). Ezért az 1333/2008/EK rendelet a 05.2. élelmiszer-kategória tekintetében („Egyéb édességek, ideértve a leheletfrissítő cukorkákat is”) már lehetővé teszi quantum satis mennyiségben történő felhasználásukat, többek között a hozzáadott cukrot nem tartalmazó termékekben a cukrok teljes helyettesítésére. A felhasználás javasolt kiterjesztése ugyanezen termékek cukortartalmának csupán részleges helyettesítésére vonatkozik, amely esetben a poliolok felhasználásának szintjéhez nem társulnak nemkívánatos hasmenéses tünetek.

(6) Az 1331/2008/EK rendelet 3. cikkének (2) bekezdése értelmében a Bizottság köteles kikérni a Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve azokban az esetekben, amikor a naprakésszé tétel valószínűsíthetően nem gyakorol hatást az emberi egészségre. A poliolok csökkentett energiatartalmú édességekben édesítőszerként való felhasználásának engedélyezése a hozzáadott cukrot nem tartalmazó édességekben már engedélyezett felhasználás fényében e jegyzék olyan frissítésének minősül, amely valószínűleg nem gyakorol hatást az emberi egészségre. Ezért a Hatóság véleményét nem szükséges kikérni. Annak biztosítása érdekében, hogy a fogyasztók megfelelő tájékoztatást kapjanak, az 1333/2008/EK rendelet II. melléklete alapján engedélyezett hozzáadott poliolt 10 %-nál nagyobb arányban tartalmazó élelmiszerek címkéjén az 1169/2011/EU európai parlamenti és tanácsi rendelet (5) III. mellékletének megfelelően fel kell tüntetni azt a kijelentést, hogy „túlzott fogyasztása hashajtó hatású lehet”.

(7) Következésképpen helyénvaló engedélyezni a poliolok felhasználását a (3) preambulumbekezdés első mondatában említett, a 05.2. élelmiszer-alkategóriába („Egyéb édességek, beleértve a leheletfrissítő cukorkákat is”) tartozó bizonyos csökkentett energiatartalmú termékek édesítőszereként quantum satis mennyiségben.

(8) Az 1333/2008/EK rendelet II. mellékletét ezért ennek megfelelően módosítani kell.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az 1333/2008/EK rendelet II. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. július 16-án. a Bizottság részéről az elnök Ursula VON DER LEYEN

(1) HL L 354., 2008.12.31., 16. o.

(2) Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).

(3) Report of the scientific Committee for Food (SCF) concerning sweeteners (SCF, 1984), (Az élelmiszerügyi tudományos bizottság jelentése az édesítőszerekről, Opinion of the Scientific Committee on Food on Erythritol (Az élelmiszerügyi tudományos bizottság (SCF) véleménye az eritritről; 2003. március 5-i vélemény).

(4) Report of the scientific Committee for Food (SCF) concerning sweeteners (Az élelmiszerügyi tudományos bizottság jelentése az édesítőszerekről; a bizottság 1987 december 11-én és 1988. november 10-én nyilvánított véleményt).

(5) Az Európai Parlament és a Tanács 1169/2011/EU rendelete (2011. október 25.) a fogyasztók élelmiszerekkel kapcsolatos tájékoztatásáról, az 1924/2006/EK és az 1925/2006/EK európai parlamenti és tanácsi rendelet módosításáról és a 87/250/EGK bizottsági irányelv, a 90/496/EGK tanácsi irányelv, az 1999/10/EK bizottsági irányelv, a 2000/13/EK európai parlamenti és tanácsi irányelv, a 2002/67/EK és a 2008/5/EK bizottsági irányelv és a 608/2004/EK bizottsági rendelet hatályon kívül helyezéséről (HL L 304., 2011.11.22., 18. o.).